Goeie nuus: Ondanks sukses werk hy steeds in haar tuin | Maroela Media
Shale was in sy vroeë 20's toe hy Saterdagoggende in die vrou se tuin by haar huis in Kloofendal aan die Wes-Rand begin werk het. Die vrou het Shale verdere opleiding gegee in die fynere kunsies van tuinwerk en kort voor lank was hy ten volle in beheer van die tuin.
Die vrou het ook groter potensiaal in hom raakgesien en hom gehelp om sy rybewys te bekom. Bernina Suid-Afrika, een van die vrou se kliënte, het in daardie stadium 'n vakature gehad vir 'n tegniese assistent in hulle werkswinkel in Auckland Park, Johannesburg. Die vrou het die nodige reëlings getref en Shale het vir 'n onderhoud gegaan. Dit was 17 jaar gelede. Vandag is Shale 'n senior naaldwerkmasjientegnikus wat spesialiseer in die diens en herstel van stoomstrykysters.
Shale het egter nie vergeet van die geleentheid wat soveel jare gelede vir hom gegee is nie en hoewel hy vandag baie suksesvol is, sy eie motor en huis besit en 'n trotse man en pa is, werk hy steeds elke Saterdag in die vrou se tuin.
"Toe ek honger was het die tuin my gevoed en om steeds Saterdae in die tuin te werk is my manier om dankie te sê vir my goeie fee vir die geleentheid wat sy jare terug vir my gegee het. Wanneer ek Saterdae met die plante in die tuin praat dan word ek weer herinner dat die lewe mens niks skuld nie, so wanneer 'n geleentheid hom voordoen – maak nie saak hoe klein of onbelangrik nie – gryp dit met albei hande aan, koester dit en bly in voeling met jou nederige begin," het Shale gesê.
Kry ek nou sommer 'n knop in my keel. Dis lekker om te sien mense gee om en help ander, en ook dat iemand dankbaar is vir hulp.
Sjoe, wat n lewensverhaal, ek dink ons kan by hom iets leer. Ek het ook soos Rene n knop in die keel gekry. Joubert, jy is n yster van n man, jou kinders en vrou kan baie trots wees op jou!!!!!
Wat 'n mooi berig. Mnr Joubert Shale wees trots op wat jy bereik het in die lewe. En moet nooit jou neerigheid verloor nie Met jou houding gaan jy nog ver kom in die lewe.
Wat 'n mooi berig ! Mnr Joubert Shale wees trots op wat jy in die lewe bereik het, en moet
nooit jou nederigheid verloor nie. Dit is wat jou so spesiaal maak.
Hoendervleis-mooi storie! Baie lekkerder om dit te lees as die moord en korrupsie. Ek is dankbaar daar is mense soos die persoon wat Joubert Shale gehelp het en dat hy nie vergeet het, en steeds nie vergeet, om dankie te se nie – dis waarom hy altyd suksesvol sal wees in die lewe.